GUNKUL คว้างาน “กฟภ.” มูลค่า 841 ลบ. ดัน EPC แตะ 7.5 พันลบ.
GUNKUL กิจการร่วมค้า “จีพีดี แอนด์ ทีอีอีซีแอล” คว้าบิ๊กโปรเจกต์งานรับเหมาก่อสร้างสถานีไฟฟ้าและก่อสร้างเคเบิลใต้ดินรวดเดียว 3 โครงการ มูลค่ารวม 840.50 ลบ. หนุนงานรับเหมาก่อสร้างและวางระบบทางด้านวิศวกรรม (EPC) ในมือพุ่งแตะ 7,500 ล้านบาท พร้อมส่งสัญญาณจับตาผลงานไตรมาส 4/64 มาตามนัด ฟอร์มดีทั้งรายได้และกำไร
26 พ.ย. 2564

ดร.สมบูรณ์ เอื้ออัชฌาสัย ประธานเจ้าหน้าที่บริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า การไฟฟ้าส่วนภูมิภาค (กฟภ.) ได้ลงนามในหนังสือยืนยันให้บริษัทกิจการร่วมค้า จีพีดี แอนด์ ทีอีอีซีแอล จำกัด เป็นผู้ดำเนินโครงการงานจ้างก่อสร้างสถานีไฟฟ้ารังสิตใต้ 2 มูลค่างาน 446.45 ล้านบาท
นอกจากนี้บริษัท ฟิวเจอร์ อีเล็คทริคอล คอนโทรล จำกัด ยังได้รับการว่าจ้างให้ดำเนินโครงการก่อสร้างเคเบิ้ลใต้ดิน 1 จังหวัด 1 ถนน เพื่อเฉลิมพระเกียรติ เขตพื้นที่ การไฟฟ้าส่วนภูมิภาค น.1 (จังหวัดเชียงใหม่ ลำพูน ลำปาง พะเยา แม่ฮ่องสอน และเชียงราย) มูลค่างาน 234.10 ล้านบาท และ โครงการงานจ้างก่อสร้างสถานีไฟฟ้าปราสาท 2 จังหวัดสุรินทร์ มูลค่างาน 159.95 ล้านบาท มูลค่าสัญญาก่อสร้างรวม 840.50 ล้านบาท ซึ่งการรับงานในครั้งนี้ช่วยสนับสนุนงานให้งานรับเหมาก่อสร้างและวางระบบทางด้านวิศวกรรม (EPC) ในมือ (Backlog) ณ ปัจจุบันแตะ 7,500 ล้านบาท โดยจะทยอยรับรู้รายได้ในอีก 2 ปีข้างหน้า
สำหรับแนวโน้มผลการดำเนินงานไตรมาส 4/2564 ของกลุ่มบริษัทและบริษัทย่อย คาดว่าจะยังคงเติบโตสูงกว่าไตรมาสที่ผ่านมา เนื่องจากจะทยอยรับรู้รายได้จากโครงการโรงไฟฟ้าพลังงานทดแทนที่ได้จำหน่ายเชิงพาณิชย์ (COD) ไปแล้วทั้งในและต่างประเทศ  อีกทั้งยังรับรู้รายได้จากงาน EPC ที่มีอยู่ในมือ โดยในเดือนธันวาคม 2564 บริษัทมีโอกาสได้รับงานใหม่ๆ เพิ่มอีกหลายโครงการคิดเป็นมูลค่าไม่ต่ำกว่า 500 ล้านบาท ซึ่งจะส่งผลให้รายได้ของบริษัทฯ ในปีนี้เติบโตตามเป้าที่ได้วางไว้
“ภาพรวมธุรกิจไตรมาส 4/2564 ของกลุ่มบริษัทถือว่ามีทิศทางสดใส เนื่องจากมีโอกาสได้รับงาน EPC เพิ่มคิดเป็นมูลค่ากว่า 1,000 ล้านบาท ซึ่งเป็นงานใหม่ที่ช่วยหนุนงานในมือให้เพิ่มขึ้น และเป็นปัจจัยบวกสนับสนุนให้ผลการดำเนินงานไตรมาส 4/2564 รวมถึงทั้งปีเติบโตได้อย่างต่อเนื่องและเป็นไปตามแผนที่วางไว้ โดยปัจจุบันบริษัทได้เร่งเสนอและเข้าร่วมประมูลโครงการใหม่ๆ อย่างต่อเนื่อง ถือเป็นโอกาสที่ดีในการต่อยอดธุรกิจในอนาคตให้แข็งแกร่งมากยิ่งขึ้น และความคืบหน้าด้านใบอนุญาตปลูกและโรงงานสกัดพีชกัญชง ที่บริษัทคาดหวังว่าจะได้รับอนุญาตภายในไตรมาส 4 ปีนี้  และจะเป็นปัจจัยสำคัญในการผลักดันให้ GUNKUL เติบโตภายใต้ New S-Curve สำคัญของบริษัทต่อไป” ดร.สมบูรณ์ กล่าว                                 